**AZƏRBAYCAN RESPUBLİKASI**

*Əlyazması hüququnda*

**AZƏRBAYCAN RESPUBLİKASINDA**

**ENERJİ İNFRASTRUKTURUNDA**

**TEXNİKİ TƏNZİMLƏMƏNİN TƏŞKİLATİ-İQTİSADİ MEXANİZMİNİN TƏKMİLLƏŞDİRİLMƏSİ**

İxtisas: 5312.01 - Sahə iqtisadiyyatı

Elmi sahəsi: 53 - İqtisad elmləri

İddiaçı: **Nurlan Elşən oğlu Hacızadə**

Fəlsəfə doktoru elmi dərəcəsi

almaq üçün təqdim edilmiş dissertasiyanın

**AVTOREFERATI**

# Bakı - 2023

Dissertasiya işi Azərbaycan Respublikası İqtisadiyyat Nazirliyinin İqtisadi Elmi Tədqiqat İnstitutunda yerinə yetirilmişdir.

|  |  |
| --- | --- |
| **Elmi rəhbər:**  | iqtisad elmləri doktoru, professor**Məhəbbət Aşır oğlu Məmmədov** |
| **Rəsmi opponentlər:**  | iqtisad elmləri doktoru, professor**Tərbiz Nəsib oğlu Əliyev**iqtisad elmləri üzrə fəlsəfə doktoru, dosent **Tahir Şükür oğlu Şükürov**iqtisad elmləri üzrə fəlsəfə doktoru, dosent**Cavid Əliyar oğlu Bədəlov** |

Azərbaycan Respublikasının Prezidenti yanında Ali Attestasiya Komissiyasının Azərbaycan Kooperasiya Universiteti nəzdində fəaliyyət göstərən Azərbaycan Kooperasiya Universitetinin və Bakı Biznes Universitetinin ED 2.46 Birgə Dissertasiya şurası

|  |  |
| --- | --- |
| Birgə Dissertasiya şurasının sədri:  | AMEA-nın həqiqi üzvü,iqtisad elmləri doktoru, professor**Ziyad Əliabbas oğlu Səmədzadə** |
| Birgə Dissertasiya şurasının elmi katibi:  | iqtisad elmləri üzrə fəlsəfədoktoru, dosent**Samirə Yaşar qızı Məmmədova** |
| Elmi seminarın sədri:  | Əməkdar kənd təsərrüffatı işçisi, iqtisad elmləri doktoru, professor**İslam Hacı oğlu İbrahimov** |

**İŞİN ÜMUMİ SƏCİYYƏSİ**

**Mövzunun aktuallığı və işlənmə dərəcəsi.** Tarixi və məntiqi olaraq, əmək bölgüsü əsasında yaranaraq formalaşmış infrastruktur komplekslərinin iqtisadi sistemdə xüsusi yeri və əhəmiyyəti vardır. Hazırda isə inkişaf prosesləri ilə bağlı infrastruktur tərəfindən yerinə yetirilən funksiyaların genişlənməsi və mürəkkəbləşməsi baş verir. İnfrastrukturun istehsalın təşkili və idarə edilməsindəki artan əhəmiyyəti onun ümumi konfiqurasiyasını təbəllüdatlara uğradaraq, ayrı-ayrı elementlərinə qoyulan ənənəvi tələbləri dəyişdirir. İnfrastruktur kompleksləri çevrəsində ən mühüm və aparıcı rollardan biri də bütün növ enerji resurslarının yaradılması, bölüşdürülməsi və istifadəsinə xidmət edən böyük təbii və süni altsistemlərin məcmusu olan energetikanın üzərinə düşür. Məhz enerji infrastrukturunda insanın təsərrüfat fəaliyyətinin gündəlik zəruri ehtiyaclarından biri təmin olunur. Müasir qlobal çağırışlar, Elmi-Texniki Tərəqqinin vüsətlənən inkişaf meylləri enerji infrastruktur kompleksinin fəaliyyəti və idarəedilməsində yeni iqtisadi və texniki alətlərin tətbiqinə zəmin olur. Bu sferada müasir təşkilati-iqtisadi mexanizm olaraq texniki tənzimləmə institutu səmərəliliyini artırır. Bol enerji resurslarına və onun istehsal potensialına uyğun formalaşmış infrastruktur kompleksinə malik Azərbaycanın da bu səmərəlilikdən faydalanması əsaslı və zəruridir. Bundan başqa, müasir mərhələdə iqtisadiyyatda yeni islahat tədbirlərinin genişlənməsi və dərinləşən institusional dəyişikliklər şəraitində enerji infrastrukturu kompleksinin inkişaf etdirilməsi prioritet vəzifələrdən biri olaraq önə çıxır. Belə ki, enerji infrastrukturunun iqtisadiyyatın və əhalinin təchizatının təyinedici amili və davamlı stimullaşdırıcı obrazını nəzərə alaraq, “Azərbaycan 2030: sosial-iqtisadi inkişafa dair Milli Prioritetlər” və “Milli iqtisadiyyatın əsas sektorları üzrə strateji yol xəritəsinin başlıca istiqamətləri” üzrə konseptual dövlət sənədlərində də bu mühüm reallıq öz əksini tapmışdır. Ona görə də, enerji infrastrukturunun sistem təkmilliyinin artırılması, onun yeni tənzimləyici mexanizmlərlə təminatının investisiyalaşdırılması məsələləri milli iqtisadiyyatın strateji inkişafına davamlı nailolmanın vacib qaynaq elementlərindən biri kimi nəzərdən keçirilməlidir. Bu baxımdan da uyğun olaraq, enerji infrastrukturunun yeni təşkilati-iqtisadi mexanizmlərinin tətbiqi ilə onun inkişaf konsepsiyasının işlənib hazırlanması aparılan tədqiqatların aktual problemləri sırasında yer almaqdadır. Təkmilləşən bazar münasibətləri, müasir geostrateji reallıqlar, post-konflikt dövründə Qarabağ və Şərqi Zəngəzur iqtisadi rayonlarının enerji infrastrukturunun bərpası məsələlərinin həlli və bu istiqamətdə digər yeni sistemyaradıcı amillər bu aktuallığı artıraraq, onun tədqiqat mövzusuna çevrilməsini bir daha şərtli etmişdir. Bu kontekstdə enerji infrastrukturunun formalaşması proseslərinin və funksional cəhətlərinin öyrənilməsi, onun sosial-iqtisadi vəziyyətə təsirinin təhlili, habelə texniki tənzimləmə mexanizmləri ilə inkişafının perspektiv istiqamətlərinin işlənməsi məsələləri yerinə yetirilən dissertasiya mövzusunun da seçilməsinə əsas olmuşdur. Eyni zamanda, vurğulanmalıdır ki, müasir mərhələdə problem məsələnin nəzəri və tətbiqi baxımından işlənilməsi geniş aparılmamış və sahənin inkişafı üçün müasir tələblərə uyğun dəqiq ifadə olunmuş strategiya hazırlanmamışdır. Bütün bunlar isə problemin aktuallığını daha da artıraraq, onun iqtisad elminin tələbləri baxımından tədqiqini əsaslı etmişdir.

Dissertasiya işində enerji sektoru, onun infrastruktur kompleksi, habelə bu sistem çərçivəsində texniki tənzimləmə problemlərinin araşdırılması yerli və xarici iqtisadçı alimlərin tədqiqatlarından qaynaqlanmışdır. Problemin öyrənilməsi prosesində iqtisadçı alimlərlə yanaşı, sahənin konseptual bazasını zənginləşdirən texnik və hüquqşünas olan digər elm adamları və mütəxəssislər tərəfindən aparılmış tədqiqatlara da istinad olunmuşdur. Enerji sektoru və onun infrastruktur kompleksinin elmi-texniki tərəqqi problemləri, ümumilikdə sahənin idarəedilməsi və tənzimlənməsini əhatə etməklə milli iqtisadiyyatın inkişafı üzrə konseptual məsələlərlə bağlı tədqiqatlar azərbaycanlı alimlər A.X.Mirzəcanzadə, X.B.Yusifzadə, Z.Ə.Səmədzadə, A.A.Nadirov, A.F.Musayev, Q.C.İmanov, Ə.X.Nuriyev, M.A.Məmmədov, A.A.Ağayeva, Ş.Ə.Səmədzadə, M.A.Atakişiyev, E.M.Hacızadə, Ç.A.Sultanov, R.M.Cəbiyev, Ş.T.Vəliyev, T.Ə.Hüseynov, M.Ə.Axundov, A.Ş.Şəkərəliyev, B.S.Xıdırov, Q.Ə.Səfərov, T.N.Əliyev, Z.A.Abdullayev və başqalarının əsərlərində əksini tapmışdır.

İnfrastruktur fəaliyyətinin nəzəri əsasları, enerji kompleksi məsələləri üzrə işləmələr çoxsaylı tədqiqatlarda nəzərdən keçirilmişdir ki, onların da arasında tanınmış xarici ölkə alimləri M.J.Porter, H.D.Kotz, Y.K.Viksel, N.V.Bryuxanova, L.D.Qitelman, A.İ.Kuznesova, N.İ.Voropay və digərlərini göstərmək olar. Texniki tənzimləmə sahəsində isə türkiyə alimləri Y.M.Atamer, G.K.Güner, Ö,Özgener, A.Yıldız və başqaları, rusiyalı alimlər V.Y.Belobraqin, A.B.Qliçev, E.P.Qubin, T.A.Quseva, V.V.Okrepilov, İ.Y.Matuşkuna, S.A.Vilkova və başqalarının tədqiqatları mühüm əhəmiyyət daşıyır.

Bunlarla yanaşı, vurğulanmalıdır ki, əsərlərinə istinad edilən müəlliflər tərəfindən enerji sektoru və onun infrastruktur kompleksi ilə bağlı problemlərin qlobal, regional və milli səviyyədə geniş tədqiqinin aparılmasına baxmayaraq, bu tədqiqatlarda sahəvi inkişafın stimullaşdırılmasını təmin edən dəqiq mexanizmlər kifayət qədər geniş və sistemli təqdim olunmamışdır. Həmçinin bu baxımdan enerji infrastrukturu kompleksinə daxil olan müəssisələrin iqtisadiyyatın səmərəliliyinə təsirinin qiymətləndirilməsindəki yanaşmaları da yetərli hesab etmək olmaz. Daha başlıca yetərsizlik isə enerji infrastruktur kompleksinin inkişaf problemlərinin yeni fenomen olan texniki tənzimləmə kontekstində az öyrənilməsi və ümumən bütün bu sferada bir sıra nəzəri-metodoloji məsələlərin hələ də diskussiya predmeti olaraq qalması ilə bağlıdır.

**Tədqiqatın obyekti və predmeti.** Tədqiqatın obyekti olaraq milli enerji sektorunun hər iki həlqəsini əhatə edən infrastruktur kompleksi və onun təsərrüfat subyektləri çıxış edirlər. Tədqiqatın predmetini isə Azərbaycanın enerji infrastruktur kompleksinin modernizasiyasında texniki tənzimləmə sistemi və onun təşkilati-iqtisadi mexanizminin təkmilləşdirilməsinə təsir göstərən baza amillər, funksional göstəricilər və xarakterik institusional və iqtisadi münasibətlər təşkil edir.

**Tədqiqatın məqsəd və vəzifələri****.** Dissertasiya işinin məqsədi Azərbaycanın enerji sektorunun potensialının və infrastruktur kompleksinin göstəricilər sistemini müasir qlobal çağırışlar, yeni reallıqlar və elmi nailyyətlər baxımından təhlil edib, qiymətləndirmək, nəzəri-təcrübi tədqiqat ümumiləşdirmələri aparmaqla sahədə texniki tənzimləmənin təşkilati-iqtisadi mexanizminin təkmilləşməsinə, davamlı inkişafına və səmərəliliyə zəmin olan struktur elementlərini müəyyənləşdirmək və bu istiqamətdə konseptual təkliflər irəli sürməkdən ibarətdir.

Məqsəddən irəli gələrək, dissertasiya tədqiqatının məntiqini və onun strukturunu müəyyənləşdirən və həllinə yönəlmiş aşağıdakı elmi vəzifələr qarşıya qoyulmuşdur:

* enerji sektoru və onun infrastruktur kompleksinin nəzəri konsepsiyasının əsaslarını və funksional cəhətlərini təhlil etmək;
* texniki tənzimləmənin aksioloji mahiyyətini və məzmununu açıqlamaq, onun xarakterik cəhətlərini və başlıca elementlərini ayırmaq və sistemləşdirmək;
* müasir iqtisadi münasibətlər sferasında enerji infrastrukturunun rasionallığının artırılmasında texniki tənzimləmənin rolu və əhəmiyyətini dəyərləndirmək;
* milli enerji sektorunun infrastruktur kompleksinin retroskeptiv baxış və yeni situasiyalı yanaşma əsasında müasir vəziyyətini təhlil edib, qiymətləndirmək və bu sferada aparılan islahatlar bazasını əsaslandırılmış yeni konseptlərlə zənginləşdirmək;
* başlıca enerji resursları ilə təminatlılıq əmsalı baxımdan hesablamalar apararaq milli enerji təhlükəsizliyinin vəziyyətinə dəyər vermək və CZIT (*SWOT*) analiz əsasında onun güclü və zəif tərəflərini, imkanlar və təhdidlər çevrəsini müəyyənləşdirmək;
* Azərbaycanda texniki tənzimləmənin normativ-hüquqi bazası və institusional sisteminin müasir səviyyəsini qiymətləndirmək, milli enerji infrastruktur kompleksində onun zəruri tətbiq sferasını təyin edən təkliflər irəli sürmək;
* post-konflikt dövründə Qarabağ regionunun enerji sektorunun bərpası və infrastruktur yenidənqurmasının təşkilati-iqtisadi mexanizminin resurslar bazasını və tərkib elementlər sistemini formalaşdırmaq;
* enerji sektorunda innovativ inkişafı şərtləndirən, liberal bazar modelinə keçidi əsaslandıran uyğun optimal infrastruktur kompleksinin formalaşdırılması üzrə işləmələr yerinə yetirmək və müvafiq təkliflər hazırlamaq;
* qabaqcıl dünya təcrübəsi əsasında milli enerji infrastrukturunda səmərəli inkişafa zəmin olan texniki reqlamentlər qrupunu müəyyənləşdirmək və sahə üzrə texniki tənzimləmə sisteminin təşkilati-iqtisadi mexanizminin təkmilləşdirilməsinə dair əsaslandırılmış konseptual təkliflər hazırlamaq.

**Tədqiqat metodlarının** əsasını sistemli və situasiyalı yanaşmada ümumelmi, o cümlədən iqtisadi, texniki və hüquqi çevrədə biliyin öyrənilməsi üsulları təşkil edir. Tədqiqat prosesi verifikasiya prinsiplərini özündə əks etdirərək empirik, nəzəri tədqiqi, elmi məntiqi, ekspert qiymətləndirilməsi, statistik qruplaşdırma, sxemləşdirmə, qrafik təsvir və digər iqtisadi təhlil alətləri və mexanizmlərindən istifadə əsasında aparılmışdır. Tədqiqat prosesində həmçinin səmərəli fəaliyyət göstərməni təmin etmək üçün bençmarkingdən və klaster yanaşma metodlarından da geniş istifadə olunmuşdur. Dissertasiya işində tədqiqatın nəzəri-metodoloji əsası kimi enerji sektorunda texniki tənzimləmə mexanizmləri ilə bağlı ölkə və xarici alimlərin elmi əsərlərində təqdim olunmuş konsepsiyalar, sahə üzrə dünyanın aparıcı təşkilatlarının tədqiqat işləmələri, qanunvericilik aktları çıxış edirlər. Tədqiqatın informasiya-empirik bazası “Azərbaycan 2030: sosial-iqtisadi inkişafa dair Milli Prioritetlər” və “Milli iqtisadiyyatın əsas sektorları üzrə Strateji Yol Xəritəsinin başlıca istiqamətləri” üzrə konseptual dövlət sənədlərinə, “Texniki tənzimləmə haqqında” Azərbaycan Respublikasının Qanununa və digər müvafiq dövlət proqramlarına, aidiyyətli dövlət qurumlarının hesabatlarına, statistik məlumatlarına və müəllifə məxsus hesablama və təhlil materiallarına əsaslanır.

**Müdafiəyə çıxarılan əsas müddəalar:**

* qlobal çağırışlar, rəqəmsallaşmanın vüsətlənməsi və inkişafın növbəti sənaye inqilabları fazasına keçidi zəminində enerji sektorunun funksional cəhətləri, müasir göstəricilər sistemi üzrə əsaslandırılmış yeni analitik şərhin təqdim olunması;
* enerji kompleksinin nəzəri-təcrübi aspektlərinin təhlili əsasında infrastrukturun məzmun və mahiyyətinin müasir elmi modifikasiyalı interpretasiyasının verilməsi, onun təşkilati təsir amilləri və funksional xüsusiyyətlərinin müəyyənləşdirilməsi;
* müasir iqtisadi münasibətlər fonunda texniki tənzimləmənin aksioloji keyfiyyətinin və iqtisadi artıma təsirinin əsaslandırılması, enerji sektorunun səmərəliliyinin əhəmiyyətinin dəyərləndirilməsi;
* milli enerji sektorunun infrastruktur kompleksinin müasir vəziyyətinin qiymətləndirilməsi, islahatlar bazasının yeni konseptlərlə zənginləşdirilməsi və CZIT analiz əsasında milli enerji təhlükəsizliyinin dəyərləndirilməsi;
* Azərbaycanda texniki tənzimləmənin institusional sisteminin və normativ-hüquqi bazasının müasir vəziyyətinin təhlili, bu istiqamətdə dövlət nəzarət mexanizminin gücləndirilməsi üzrə müvafiq təkmilləşdiririci təkliflərin hazırlanması;
* milli enerji infrastruktur kompleksində texniki tənzimləmə sisteminin müasir iqtisadi hadisə və alət olaraq təhlili, onun zəruri tətbiq dairəsinin məqsədəuyğunluğunu şərtləndirən elementlər qrupunun müəyyənləşdirilməsi;
* işğaldan azad olunmuş ərazilərdə yeni enerji infrastruktur quruculuğu istiqamətdə müqabil təşkilati-iqtisadi mexanizmi səciyyələndirən tədbirlər sisteminin və region üçün prakiti əhəmiyyətli yaşıl enerji klasteri modelinin işlənilməsi;
* milli enerji sektorunda dayanıqlı və innovativ inkişafı və habelə bu istiqamətdə liberal bazar modelinə keçidi təmin edən oliqopolik quruluşlu optimal infrastruktur kompleksinin formalaşdırılması üzrə əsaslandırıcı təkliflərin irəli sürülməsi;
* qabaqcıl dünya təcrübəsi nailiyyətləri baxımından təhlil və qiymətləndirmələr üzrə ümumiləşdirmələr aparmaqla milli enerji infrastrukturunda davamlı inkişafa və səmərəliliyə zəmin olan texniki reqlamentlər qrupunun müəyyənləşdirilməsinə və sahə üzrə texniki tənzimləmənin təşkilati-iqtisadi mexanizminin təkmilləşdirilməsinə dair konseptual səciyyəli fikirlərin irəli sürülməsi.

**Tədqiqatın** **elmi yeniliyini** aşağıdakıları əhatə edir:

* + enerji sektorunun funksional xüsusiyyətləri müasir istehsal münasibətləri və liberal iqtisadiyyatın tələbləri kontekstində təhlil olunaraq “enerji sektoru”, “infrastruktur”, “kompleks”, “enerji infrastrukturu” və s. anlayışların mahiyyəti və elementləri üzrə yerli və xarici tədqiqatçıların mövqelərinin təsnifatı aparılmış, onların elmi interpretasiyası yeni apsektdə təqdim olunmuş, enerji infrastrukturunun əlahiddə tərifi formalaşdırılaraq ona iqtisadiyyatın səmərəli və dinamik fəaliyyətinə şərait yaradan, davamlı bazar münasibətlərini təmin edən institutların, texnologiyaların, normaların məcmusu kimi dəyər və məzmun verilmiş, müvafiq sferanın proaktiv model quruluşu hazırlanmışdır;
	+ texniki tənzimləmənin aksioloji əsası və xarakterik xüsusiyyətləri təhlil edilmiş, müvafiq ümumiləşdirmələr aparılmaqla sistemləşdirilmiş, müasir iqtisadi münasibətlər sferasında enerji infrastrukturunun rasionallığının artırılmasında onun rolu və əhəmiyyəti dəyərləndirilmişdir;
	+ retroskeptiv və yeni situasiyalı yanaşmada milli enerji sektorunun infrastruktur kompleksinin müasir vəziyyəti təhlil olunaraq qiymətləndirilmiş, bu sahədə aparılan islahatlar bazasını zənginləşdirən yeni konseptlər irəli sürülmüş, CZIT analiz əsasında matrissa yaratmaqla enerji təhlükəsizliyi təminatının güclü və zəif tərəfləri, imkanlar və təhdidlər çevrəsi müəyyənləşdirilmiş və başlıca enerji resursları ilə təminatlılıq əmsalı baxımından alqoritmik hesablamalarla göstəricilər sistemi dəyərləndirilmiş, enerji təhlükəsizliyi riskləri çox aşağı olduğu, onun əsasında təbii resurs bolluğu və infrastruktur mükəmməlliyi ilə yanaşı, gerçəkləşdirilən biçimli enerji siyasətinin dayandığı əsaslandırılmışdır;
	+ Azərbaycanda texniki tənzimləmənin institusional sisteminin və normativ-hüquqi bazasının müasir vəziyyəti təhlil olunaraq qiymətləndirilmiş və qabaqcıl beynəlxalq təcrübə əsasında bu sahədə təkmilləşdirmə istiqamətləri irəli sürülmüşdür;
	+ işğaldan azad edilmiş zonada enerji sektorunun bərpası və yeni infrastrukturun formalaşdırılması istiqamətində praktiki əhəmiyyətli yaşıl enerji klasteri və onun təşkilati-iqtisadi mexanizminin funksional struktur modeli işlənmişdir;
	+ milli enerji sektorunda sahəvi diversifikasiyanı genişləndirən, rəqabətqabililiyyətliyi artıran, innovativ inkişafı və liberal bazar modelinə keçidi şərtləndirən oliqopolik quruluşlu optimal infrastruktur kompleksinin formalaşdırılması əsaslandırılmışdır;
	+ milli enerji infrastrukturunda texniki tənzimləmənin təşkilati-iqtisadi mexanizminin təkmilləşdirilməsini şərtləndirən struktur elementləri müəyyən edilmiş və sahədə davamlı inkişafa zəmin olan texniki reqlamentlər qrupu əsaslandırılmışdır.

**Tədqiqatın nəzəri və praktiki əhəmiyyəti**. Tədqiqatın nəzəri əhəmiyyətienerji infrastrukturu konsepsiyasının nəzəri əsaslarının inkişaf etdirilməsi və onu texniki tənzimləmə mexanizmlərinə dair elmi biliklərlə zənginləşdirilməsindən ibarətdir. Dissertasiya işinin materiallarından və əldə edilmiş nəticələrindən, həmçinin bu sahədə yerinə yetiriləcək gələcək tədqiqatların aparılması istiqamətində də istifadəsi mümkündür. ***Tədqiqatın praktiki əhəmiyyəti*** ondan ibarətdir ki, burada əldə edilən nəticələr, elmi-təhlili ümumiləşdirmələr, sistemləşdirmələr, qrafik və sxematik həllər və habelə irəli sürülən təkliflər iqtisadi-inkişaf və texniki tənzimləmə üzrə konseptual dövlət sənədlərinin hazırlanmasında və milli standartlaşdırma sisteminin beynəlxalq tələblərə uyğunlaşdırılmasına dair dövlət proqramının reallaşdırılmasında istifadə oluna bilər.

**Aprobasiyası və tətbiqi.** Tədqiqat işinin əsas müddəaları “Azərbaycanda enerji effektivliyinin yüksəldilməsi istiqamətləri”, “Müasir cəmiyyətdə elm və texnika: problemlər, proqnozlar və onların həlli yolları” beynəlxalq elmi-praktiki virtual konfrans, Türkiyə, İzmir, 26-27 sentyabr, 2020; “The role and importance of technical regulation in increasing efficiency in the energy sector”, “Energy Security and Energy Efficiency: Global Challenges and National Interests”. Materials of the first international scientific-practical virtual conference, Azerbaijan-Estonia-Georgia-Ukraine, 18-19 June 2021; “Azərbaycanın enerji sektorunda texniki tənzimləmə problemləri və onun institusional sisteminin təkmilləşdirilməsi istiqamətləri”, Ümummilli lider Heydər Əliyevin anadan olmasının 99-cu ildönümünə həsr olunmuş “İqtisadi inkişafda qlobal çağırışlar və perspektivlər” adlı respublika elmi konfransı, Bakı, Qərbi Kaspi Universiteti, 11 may 2022qeyd olunan tarixlərdə keçirilmiş respublika və beynəlxalq səviyyəli elmi-praktiki konfranslarda məruzə olunmuşdur.

Tədqiqatın əsas nəticələri “Gəncə Əlvan Metal Emalı” ASC və Beynəlxalq Ekoenergetika Akademiyası tərəfindən gələcəkdə tətbiqi üçün qəbul edilmişdir (*“Gəncə Əlvan Metal Emalı” ASC - 09.03.2022 tarixli aktı və Beynəlxalq Ekoenergetika Akademiyasının 09.03.2022 tarixli, 1111/206 nömrəli arayışı*).

Tədqiqatın əsas müddəalarına dair 17 jurnal məqaləsi və 11 konfrans materialları dərc edilmişdir. 17 jurnal məqaləsindən 3-ü xaricdə, 11 konfrans materiallarının isə 2-si xaricdə nəşr edilmişdir.

**Dissertasiya işinin yerinə yetirildiyi təşkilatın adı.** Azərbaycan Respublikasının İqtisadiyyat Nazirliyinin İqtisadi Elmi Tədqiqat İnstitutu.

**Dissertasiyanın struktur bölmələrinin ayrılıqda həcmi qeyd olunmaqla dissertasiyanın işarə ilə ümumi həcmi.** Dissertasiyanın strukturu girişdən, üç fəsildən, doqquz paraqrafdan, nəticə və ədəbiyyat siyahısından ibarət olmaqla, məntiqi quruluşda mündəricata, tədqiqatın predmeti və obyektinə, məqsəd və vəzifələrinə görə müəyyən edilmişdir. İşin ümumi həcmi 172 səhifəni əhatə edir. İşarə sayı 7 cədvəl, 14 sxem, 8 şəkil, 2 qrafik, habelə 194 sayda ədəbiyyat siyahısı istisna olmaqla 264905 işarədən ibarətdir. İşarə sayı dissertasiyanın strukturuna uyğun olaraq, üz qabığı və mündəricat 1762, giriş 18436, I fəsil 80444, II fəsil 71072, III fəsil 74295 və nəticə hissəsi 20658 olmaqla təsnifatlandırılır.

**İŞİN ƏSAS MƏZMUNU**

Dissertasiya işinin **Giriş** hissəsində mövzunun aktuallığı, işlənmə dərəcəsi əsaslandırılmış, obyekti və predmeti, məqsəd və vəzifələri, tədqiqat metodları, müdafiəyə çıxarılan əsas müddəalar müəyyənləşdirilmiş, elmi yeniliyi, nəzəri və praktiki əhəmiyyəti, aprobasiyası və tətbiqi, yerinə yetirildiyi təşkilatın adı, quruluşu və həcmi baradə məlumatlar təqdim olunmuşdur.

Dissertasiyanın **“Enerji infrastrukturunda texniki tənzimləmənin nəzəri aspektləri”** adlı I fəslində enerji sektorunun mahiyyəti və funksional xüsusiyyətləri araşdırılmış, enerji infrastruktur kompleksi sferasında müasir nəzəri-metodoloji təyinatlar müəyyənləşdirilmiş, texniki tənzimləmənin enerji infrastrukturunun səmərəliliyinin artırılmasında rolu və əhəmiyyəti dəyərləndirilmişdir.

Burada aparılan təhlil və qiymətləndirmələrlə ilk öncə bir daha əsaslandırılır ki, enerji sektoru bütövlükdə iqtisadiyyatın təməlində dayanır. O, qarşılıqlı əlaqədə enerji istehsalı və ötürülməsi obyektlərini əhatə etməklə, həm də iqtisadiyyatın ayrıca sektoru kimi çıxış edir və iqtisadi inkişafa əlahiddə dəyər qatır. Onun məhsullarından, maddi xidmətdən güclü olaraq bütün digər istehsal növləri və habelə insanların özlərinin mövcudluğu çox asılıdır. Bu reallıq enerji sektorunun enerji təhlükəsizliyini yaradıcı, qoruyucu və möhkəmləndirici mahiyyətində və aparıcı iqtisadi funksional xüsusiyyətliliyində təcəssüm olunur. Enerji sektoru iqtisadi-texniki kateqoriya olmaqla yanaşı, hüquqi normalara malikdir, tədavül yaradıcı sistem daşıyır və habelə ekoloji qanunvericiliyin predmetini də təşkil edir. Təşkilati və texniki baxımdan isə enerji sektoru təbii enerji resurslarının kəşfiyyatı və çıxarılması, əsas təbii enerji mənbələrinin transformasiyası və onlardan ikincili enerjinin alınması və sənaye, xidmət və digər istehsalların, habelə əhalinin ehtiyacları üçün enerjinin paylanması və istifadəsini həyata keçirən müəssisə və təşkilatları əhatə edən struktur kimi çıxış edir. Bu baxımdan tədqiqatda iqtisadiyyatın enerji sektorunun iki həlqəli müasir modeli işlənilərək sxem quruluşda təqdim olunur.

Tədqiqat işində enerji sektorunun kəmiyyət və keyfiyyət göstəriciləri ilə yanaşı, bu sektoru alt sistemdə təcəssüm etdirən infrastruktur kompleksi istiqamətində araşdırmalar yerinə yetirilir. İlk əvvəl ümumilikdə infrastrukturun mahiyyəti, formalaşmasının başlıca prinsipləri, funksional xüsusiyyətləri üzrə təhlil və qiymətləndirmələr aparılır, “infrastruktur” və “infrastruktur kompleksi” anlayışlarının genesizinin, etimologiyasının açılışı, klassik iqtisad elmində və müasir nəzəriyyədə sistem təyinatının elmi şərhi verilir. Onun enerji sektorunda çoxplanlılığı, mürəkkəbliyini xarakterizə edən strateji məzmunu ilə bağlı nəzəri-metodoloji təyinatlar müəyyənləşdirilir və bu əsasda onun proaktiv (*fəal*) modeli formalaşdırılaraq təqdim olunur.

Enerji infrastrukturunun səmərəliliyinin artırılmasında texniki tənzimləmənin rolu və əhəmiyyəti dəyərləndirilərək göstərilir ki, onun aksioloji (*dəyər*) əsasları milli bazarın dünya iqtisadi sisteminə maksimum inteqrasiyasına və məhsullar üçün məcburi tələblərin beynəlxalq norma və qaydalara uyğunlaşdırılmasının təmin edilməsinə yönəldilmişdir. Texniki tənzimləmə həm də ümumi dövlət tənzimlənməsinin tərkib hissəsi kimi çıxış edir. Ona sosial mahiyyətlilik də xarakterikdir. Texniki tənzimləmənin ən mühüm tətbiq elementi olaraq texniki reqlamentlər çıxış edirlər. Texniki reqlament (*technical regulations*) hər hansı bir məhsulun xüsusiyyətlərini və ya onunla əlaqədar inzibati müddəalar da daxil olmaqla istehsal prosesləri və metodlarını əhatə edərək, icrası məcburi olan sənəddir. O, həmçinin terminologiya, simvollar, qablaşdırma, markalama və ya etiketləmə tələblərini də əhatə edə və ya tamamilə bu məsələlərə həsr oluna bilər. Bu baxımdan o “standartlaşdırma” (*standardization*) və “standart” (*standard*) anlayışlarından fərqlənir. Belə ki, standarta riayət etmək könüllü, texniki reqlamentlərə isə məcburidir.

Enerji infrastrukturunun səmərəliliyinin artırılmasında texniki tənzimləmənin rolu və əhəmiyyətinin dəyərləndirilməsi üzrə aparılan təhlilllər onun bu sferada funksionallığını müəyyənləşdirməyə əsaslar verir. Bu baxımdan müəllif tərəfindən enerji sektoru və onun infrastruktur kompleksində texniki tənzimləmənin məqsəd və vəzifələrini inteqrasiyalı şəkildə əks etdirən sxem təqdim olunur:

**Sxem 1. Enerji sektoru və onun infrastruktur kompleksində texniki tənzimləmənin məqsəd və vəzifələri**

Aparılan təhlil və araşdırmalar bir daha göstərir ki, bu fenomenal yaranış müasir bazar tənzimlənməsinin mühüm elementi və bu istiqamətdə dövlət idarəetməsinin mühüm aləti olaraq çıxış edir. Texniki tənzimləmənintəsir effektləri ÜDM-in tarif tənzimlənməsi sahəsindəki fəaliyyətlərdən daha çox artım gətirir. O, həmçinin ticarətdə haqsız maneələri aradan qaldıraraq, bu əsasda investisiya həcmlərinin artırılmasının əsas amilləri sırasında yer alır. Onun iqtisadiyyatın geniş tətbiqi məhsulun keyfiyyətini və səmərəsini artırır, təhlükəsizliyini təmin edir və ona olan tələbi yüksəldir.

Dissertasiyanın **“Azərbaycan Respublikasının enerji sektorunun infrastruktur kompleksi və onun texniki tənzimlənməsi sisteminin** **təhlili və qiymətləndirilməsi”** adlanan II fəslində milli enerji sektoru və onun infrastruktur kompleksinin müasir vəziyyətinin retrospektiv və ölkədə aparılan islahatlar strategiyası kontekstində təhlili aparılmış, Azərbaycanda texniki tənzimləmənin institusional sistemi və normativ-hüquqi bazası qiymətləndirilmiş və bu istiqamətdə təkmilləşdirmələri müəyyən edən müddəalar irəli sürülmüşdür.

Azərbaycanın enerji sektorunun infrastruktur kompleksinin təhlili ulu öndər Heydәr Əliyevin formalaşdırdığı və Prezident İlham Əliyev tərəfindən reallaşdırılan milli neft strategiyası əsasında yerinə yetirilmiş, potensialı dəyərləndirilmiş, müasir obyektlər sisteminin elmentləri müəyyənləşdirilmiş və qruplaşdırılmışdır. Milli enerji sektorunun infrastruktur kompleksinin müasir vəziyyətini əks etdirən göstəricilər aşağıdakı cədvəldə öz əksini tapmışdır:

**Cədvəl 1.**

**Azərbaycanın enerji sektorunun müasir vəziyyətini əks etdirən infrastruktur göstəriciləri** (*2022-ci il*)

| **Göstəricilər** | **Ölçü vahidi** | **Həcmi** | **Göstəricilər** | **Ölçü vahidi** | **Həcmi** |
| --- | --- | --- | --- | --- | --- |
| Neft hasilatı | mln. ton | 32,6 | Qaz İstehlakı | mlrd. m3 | 13,5 |
| Neft ixracı | mln. ton | 26,3 | Elektrik istehsal | mlrd.kv/s | 28,9 |
| Neft emal | mln. ton | 6,2 | Elektrik istehlak | mlrd.kv/s | 23,1 |
| Qaz hasilatı | mlrd. m3 | 46,7 | Elektrik ixracı | mlrd.kv/s | 3,0 |
| Qaz ixracı | mlrd. m3 | 22,3 |  |  |  |

Cədvəl 1-in məlumatlarını müqayisəli təhlil edib dəyərləndirdikdə ölkədə energetik güc müqabilində artan dinamizmi görərik. Bu güc enerji təhlükəsizliyinin möhkəmləndirilməsinə də zəmin olur. Aparılan təhlil və qiymətləndirmələri ümumiləşdirdikdə görərik ki, ölkədə enerji təhlükəsizliyi enerji istehsalının hər iki həlqəsində yetərlidir. Belə təyinatı əldə etmək üçün aşağıdakı formula kompozisiyadan istifadə olunmalıdır:

ERTƏ = {ENRTƏ+EQRTƏ+EEETƏ} (1)

= {Eİstehsal = ENİstehsal + EQİstehsal + EEEİstehsal}

: {Eİstehlak = ENİstehlak + EQİstehlak + EEEİstehlak }

Burada:

ERTƏ enerji resursları ilə təminatlılıq əmsalı;

ENRTƏ neft resursları ilə təminatlılıq əmsalı;

EQRTƏ qaz resursları ilə təminatlılıq əmsalı;

EEETƏ elektrik enerjisi ilə təminatlılıq əmsalı;

EIstehsal respublika üzrə enerji istehsalı;

ENIstehsal neft resursları üzrə enerji istehsalı;

EQIstehsal qaz resursları üzrə enerji istehsalı;

EEEIstehsal elektrik enerjisi üzrə istehsal;

Eİstehlak respublika üzrə enerji istehlakı;

ENİstehlak neft resursları üzrə enerji istehlakı;

EQİstehlak qaz resursları üzrə enerji istehlakı;

EEEİstehlak elektrik enerjisi üzrə istehlak.

Qeyd olunmalıdır ki, enerji resursları ilə təminatlılıq əmsalı vahiddən böyükdürsə ölkənin enerji təhlükəsizliyi bərqərar, kiçikdirsə yetərsiz hesab olunur. Cədvəl 1 göstəricilərini Formula 1-də əks etdirərək respublikada neft, qaz və elektrik enerjisi üzrə enerji təhlükəsizliyi göstəriciləri aşağıdakı kimi olacaqdır:

ENRTƏ neft resursları ilə təminatlılıq əmsalı = 5,3;

EQRTƏ qaz resursları ilə təminatlılıq əmsalı = 3,5;

EEETƏ elektrik enerjisi ilə təminatlılıq əmsalı = 1,3.

Enerji resursları ilə təminatlılıq əmsalları məcmusu çevrəsindən alınan nəticələr bir daha onu göstərir ki, Azərbaycanda əsas enerjidaşıyıcıları kontekstində enerji təhlükəsizliyinin tam təmin olduğu mübahisəsizdir. Bu neft-qaz resursları zəminində bir neçə dəfəlik üstünlükdədir. Bununla belə, bu təyinatlılığı ideal hesab etmək olmaz. Müasir tələblər belədir ki, hər hansı bir ölkənin enerji təhlükəsizliyi yalnız kəmiyyət baxımından qiymətləndirilmir və burada mühüm olan keyfiyyətliklər də nəzərə alınmalıdır. Bu keyfiyyətlilik dərəcəsi isə CZIT analiz metodunun köməyi ilə aşağıdakı matrisa ilə müəyyən olunur:

|  |  |  |
| --- | --- | --- |
| **Güclü tərəflər - üstünlüklər**(*Strengths*) |  | **Zəif tərəflər - çatışmamazlıqlar**(*Weaknesses*) |
| Siyasi-iqtisadi-sosialstabillik |  | Qaz resurslarının böyük hissəninxarici öhdəliklərə aid edilməsi |
| Daxili təbii enerjiresurs potensialı |  | Qaz təmizləyici qurğuların tutumunun istehsal qaz həcmlərinə uyğun gəlməməsi |
| Daxili enerji istehsal,nəql və xidmət infrastrukturu |  | Yüksək oktanlı benzinin daxildə istehsalının təşkil edilməməsi |
| Yüksək qazlaşdırmavə onun artım templəri |  | Rəqabətqabiliyyətli özəl infrastrukturların məhdudluğu |
| Təkmilləşən institusionalvə hüquqi baza |  | Liberal enerji bazarınıntam formalaşmaması |
| Dövləti prioritetlər- islahatlar strategiyası |  | Bir sıra yüksək keyfiyyətli enerji məhsulları üzrə xaricdən asılılıq |
| **İmkanlar - perspektivlər**(*Opportunities*) |  | **Təhdidlər - təhlükə**(*Threats*) |
| Texiki tənzimləmənintətbiqinin genişləndirilməsi |  | İnfrastruktur yenidənqurması üzrə investisilarının davamlı təminatı riskləri |
| Enerji effektivliyinin artırılması |  | Ayrı-ayrı yan istehsal təchizatı seqmentlərinin xaricidən qarşılanması |
| Yeni qaz yataqlarınındaxili resurslar hesabına işlənməsi |  | Modernizasiya və rekonstruksiya fəliyyətlərində geriləmələr |
| Davamlı innovativvə texnoloji yüksəliş |  | Ümümdünya iqtisadi böhranlarıvə digər fors-major halları |

**Şəkil.** **Azərbaycan Respublikasında enerji təhlükəsizliyinin kəmiyyət və keyfiyyət göstəricilərinin CZIT analiz matrisası**

Apardığımız CZIT analiz göstərir ki, Azərbaycanda enerji təhlükəsizliyi riskləri çox aşağıdır. Bununla belə, bunu daha möhtəbər və davamlı etmək üçün ölkənin enerji etibarlığını möhkəmləndirən bütün alternativlər bir araya gətirilməli, BOEM (*Bərpa olunan enerji mənbələr*) strategiyası dərinləşdirilməli, innovativlik artırılmalı, enerji effektivliyi məsələləri qəti həllini tapmalı, nüvə energetikası ilə bağlı perspektivlər nəzərdən keçirilməli, qabaqlayıcı yeni modern sistem formalaşdırılmalıdır.

Tədqiqatın bu fəslində texniki tənzimləmənin institusional sisteminin və hüquqi bazasının qiymətləndirilməsi aparılmış, ölkədə texniki tənzimləmənin institutlar çevrəsi dəqiqləşdirilmiş və onun sxematik modeli hazırlanmışdır. “Texniki tənzimləmə haqqında” Qanun beynəlxalq təcrübəni də nəzərə almaqla instrumental təhlil edilmiş, onun üstün xüsusiyyətləri qeyd olunmuş, predmeti olmayan sahələr sferası göstərilmiş və etalon göstəricilər əsasında qiymətləndirmə və müqayisənin mütərəqqi təhlil metodu bençmarkinqdən istifadə əsasında bu istiqamətdə təkmilləşdirmələri şərtləndirən cəhətlər müəyyən olunmuş və məqsədləri açıqlamaqla müvafiq müddəalar irəli sürülmüşdür.

Milli enerji infrastruktur kompleksində texniki tənzimləmənin mövcud tətbiq sferasının təhlili və qiymətləndirilməsi yerinə yetirilərkən Avrasiya İqtisadi İttifaqının, Avrasiya Gömrük İttifaqının və **Avropa İttifaqının enerji sahəsində müvafiq** texniki reqlametlərinin funksional sisteminin ölkədə tətbiqini şərtləndirən müqabil müddəaları müəyyənləşdirilmiş və analitik mexanizm və sxematik quruluşda təqdim olunmuşdur.

Dissertasiyanın **“Enerji infrastrukturunun inkişaf hədəfləri, onun səmərəliliyinin** **artırılmasının texniki tənzimləməsinin təşkilati-iqtisadi mexanizminin təkmilləşdirilməsi istiqamətləri”** adlanan III fəslində post-konflikt dövründə Qarabağ regionunun enerji sektorunun bərpası və infrastrukturunun yenidənqurulması istiqamətləri, milli enerji sektorunda optimal infrastruktur kompleksinin formalaşdırlması və enerji infrastrukturunda texniki tənzimləmənin təşkilati-iqtisadi mexanizminin təkmilləşdirilməsi məsələləri təhlil olunmuş, effektivliyi təmin edən hədəf və nəticələr əsaslandırılmış və müvafiq təkliflər irəli sürülmüşdür.

İşğaldan azad edilmiş ərazilərin elektrik enerjisi tələbatı hesablanmış və bu hesablamalar üzrə proqnoz göstəricilər aşağıdakı cədvədə öz əksini tapmışdır:

**Cədvəl** **2.**

**İşğaldan azad edilmiş ərazilərdə elektrik enerjisi tələbatının 2025-2040-cı illər üzrə proqnoz göstəriciləri**

|  |  |  |
| --- | --- | --- |
| **İllər** | **Güc**(*MVt*) | **İstehsal**(*milyard kVt·saat*) |
| ***2025*** | 98-164 | 0,6-1,0 |
| ***2030*** | 169-266 | 1,0-1,6 |
| ***2035*** | 237-395 | 1,4-2,8 |
| ***2040*** | 310-518 | 1,9-3,2 |

Cədvəl 2-dən göründüyü kimi, yaxın 15-20 ildə bu ərazilərdə orta hesabla 300-500 MVt gücdə, 2-3milyard kVt·saat həcmində elektrik enerji (*günəş, külək və hidro*) tələbi ola bilər. İlkin qiymətləndirmələrə görə, işğaldan azad edilmiş ərazilərdə 45-ə yaxın SES vardır. Onların əksəriyyəti dağıdılaraq istismara yararsız hala salınmasına baxmayaraq potensialları 500 MVt-a yaxın qiymətləndirilir (“*Xudafərin” və “Qız Qalası” SES-lər istisna*). Qeyd olunmalıdır ki, zəruri perspektiv generasiya gücünün alınması üçün Cəbrayıl-Zəngilan ərazisində gücü 240 MVt (*illik 500 milyon kVt·saat elektrik enerjisi istehsalı*) olan GES-in tikintisi layihəsinin həyata keçirilməsi nəzərdə tutulur. Həmçinin Kəlbəcər və Şuşada geotermal enerji potensialı da qiymətləndirilərək dəqiqləşdirilir. Bu sırada Tərtərçay, Həkəri çayı, Bazarçay və onların qolları üzərində böyük hidroenerji potensialı, həmçinin Qubadlı, Zəngilan, Cəbrayıl və Füzuli rayonlarında 7 min MVt-dən artıq günəş enerjisi, habelə Laçın və Kəlbəcərdə 2 min MVt civarında külək enerjisi potensialı da (*dağlıq ərazilərdə küləyin orta illik surəti 7-8 m/s*) qiymətləndirilməlidir. Ümumilikdə, bu ərazilərdə enerji potensialı 7,2 min MVt günəş və 2,0 min MVt külək enerjisi təşkil edir.

İşğaldan azad edilmiş ərazilərin yaşıl enerji konsepsiyasının multiplikativ effekti də yaddan çıxarılmamalıdır. Bu effektivliyə ilk növbədə dövlət-sahibkarılıq tandemi ilə nail olmaq mümkündür.

İşğaldan azad edilmiş ərazilərdə enerji sektorunun bərpası və infrastrukturunun formalaşdırılması ilə bağlı iqtisadi alət və metodların konseptual xüsusiyyətləri və səciyyələri zəminində aparılmış və Qarabağ və Şərqi Zəngəzur iqtisadi rayonlarında elektrik enerjisi tələbatının 2025-2040-cı illər üzrə proqnoz göstəriciləri hazırlanmış, post-konflikt zonasında infrastrukturun yenidən təşkili zəminində yaşıl enerji klasteri sisteminin təşkilati-iqtisadi mexanizminin fuksional strukturu təqdim olunmuş, enerji sektorunda optimal infrastruktur kompleksinin formalaşdırılmasını əks etdirən oliqopolik bazar modeli hazırlanmışdır:

**Sxem 2. Azərbaycanda enerji sektorunda oliqopolik bazar formalı optimal infrastruktur kompleksinin modeli**

Dissertasiya işində həmçinin bu modelin hər bir bəndini analitik şərhdə təqdim edən elmi-təhlili interpretasiyalar verilmiş, bu optimallığı şərtləndirən və ona təsir göstərən siyasi, iqtisadi, təbii, ekoloji amillər göstərilmişdir.

Mövcud ümumi yanaşmalardan çıxış edərək texniki tənzimləmənin enerji infrastrukturunda tam effektivliyini şərtləndirən model sistem formalaşdırılmışdır:

Eiqt - İqtisadi effektivlik - texniki reqlamentlərdən istifadə etməklə enerji məhsullarının keyfiyyətinin yaxşılaşdırılmasına, qənaətə və xərclərin azaldılmasına nail olma;

Etex - Texniki effektivlik - texniki tənzimləmə və standartlaşdırma alətləri ilə enerji sisteminin istehsal fondlarının etibarlılığının artırılmasının, onun məhsullarının keyfiyyətinin yaxşılaşdırılması və zərərli emissiyaların azaldılması;

Einf - İnformasiya effektivliyi - buraxılış məhsullarının keyfiyyət və etibarlılıq göstəricilərinə bütün cəmiyyəti üzvlərinin tam əlçatanlığının təmin olunması;

Esosl - Sosial effektivlik - iş və xidmətlərin keyfiyyətinin yaxşılaşdırılması, istehsalat xəsarətlərinin azaldılması və təbiətin qorunması.

Bütün bunlar heç şübhəsiz ki, texniki reqlamentlərin geniş tətbiqi ilə reallaşacaqdır. Onun tam təmin olunması isə həmin texniki reqlamentlərin hazırlanması və fəaliyyət göstərməsi ilə bağlı xərclər çıxılmaqla iqtisadi, texniki, informasiya və sosial effektivlikləri özündə cəm edəcəkdir. Bu modeli aşağıdakı formula ilə xarakterizə etmək mümkündür:

EİKtam = (Eiqt +Etex +Einf +Esosl) - TRxərc (2)

Burada:

EİKtam enerji infrastrukturunda tam iqtisadi effektivlik;

Eiqt İqtisadi effektivlik;

Etex Texniki effektivlik;

Einf İnformasiya effektivliyi;

Esosl Sosial effektivlik;

TRxərc Texniki reqlamentlərin hazırlanması və fəaliyyəti üzrə xərclər.

İqtisadiyyatın dinamik inkişafı və xarici siyasi tendensiyaların təsiri texniki tənzimləmə sisteminin inkişafında koorektələrini edir. Həmin koorektələr isə mövcud və yeni problemlərin aradan qaldırılması ilə müşayiət olunur.

Enerji infrastrukturunda texniki tənzimləmənin təşkilati-iqtisadi mexanizminin təkmilləşdirilməsi üzrə tədqiqatın yekun müddəaları işlənilərkən qabaqcıl beynəlxalq təcrübə, habelə Avropa Parlamentinin direktivləri əsasında Azərbaycanda neft-qaz sahəsində və elektroenergetika kompleksində tətbiqi məqbul hesab edilən texniki reqlamentlər müyyənləşdirilmiş və qruplaşdırılmışdır. Bununla bağlı milli enerji sektorunun infrastruktur kompleksində texniki tənzimləmənin detallı təqdim olunan təşkilati-iqtisadi mexanizmi üzrə ümumiləşdirilmiş sxem-model hazırlanmışdır:



**Sxem 3. Milli enerji infrastrukturunda texniki tənzimləmə institutunun təşkilati-iqtisadi mexanizminin təkmilləşdirilməsini əks etdirən ümumkonseptual model.**

Sözsüz ki, iqtisadiyyatda bazar münasibətlərinin inkişafı dövlət idarəetmə üsullarından istifadənin minimuma endirilməsinə və prosesin daha təkmil fazaya keçməsi ilə enerjinin idarə edilməsində də bazar metodlarının artırılmasına gətirib çıxarır. Bizim tədqiqat araşdırmalarımız da göstərir ki, enerjinin idarə edilməsində və habelə onun infrastruktur kompleksinin optimallaşdırılmasında da bazar metodlarının artırılması istiqamətində texniki tənzimləmə yeni institusional yaranış kimi daha xüsusi effektivliyə malikdir. Bu effektivliyin təqdimatının ümumkonseptual formatda təşkilati-iqtisadi mexanizmi bir daha Sxem 3-dən də görünür.

**NƏTİCƏ**

Milli enerji infrastrukturunda texniki tənzimləmənin təşkilati-iqtisadi mexanizminin təkmilləşdirilməsi üzrə apardığımız tədqiqat işinin yekunu olaraq bir daha vurğulanır ki, hər hansı bir müasir dövlət texniki tənzimləmə alətlərini tətbiq etmədən milli iqtisadiyyatın səmərəliliyinin və rəqabət qabiliyyətinin artırılmasına kəskin nail ola bilməz. Bu səbəbdəndir ki, aparıcı dünya dövlətləri texniki tənzimləmə institutunun genişliklə formalaşmasına inkişafın prioritet istiqamətlərindən biri kimi yanaşırlar.

Texniki tənzimləmə alətlərinin geniş tətbiq olunduğu sahələr sırasında enerji infrastrukturunun da rolu və əhəmiyyəti böyükdür. Bu kompleks dövlət ehtiyaclarını, iqtisadiyyatı və əhali tələblərini çox zəruri enerjidaşıyıcı çeşidi ilə təmin edən mühüm həyati fəaliyyət sistemi olaraq çıxış edir. Bunu rəhbər tutaraq milli enerji infrastrukturunda texniki tənzimləmənin təşkilati-iqtisadi mexanizminin təkmilləşdirilməsi istiqamətində yerinə yetirilən dissertasiya işinin məqsəd vəzifələrin mahiyyətindən irəli gələrək, aşağıdakı nəticələr əldə olunmuşdur.

1. Enerji sektorunu iqtisadi və texniki baxımından vəhdət halında səciyyələndirən əlahiddə fundamental elmi metodoloji təyinatların məhdudluğu və bu istiqamətdə xüsusi konsepsiyaların mövcud olmaması bir daha müəyyənləşdirilmiş və onun model quruluşunun qarşılıqlı vəhdətli iki həlqəli formada - apstrim, midstrim, daunstrim və elektroenergetika sahələri üzrə təsnifatlandırılmasının mühümlüyü əsaslandırılmışdır [6, 8];

2. İnfrastrukturun elmi-nəzəri əsasları müasir reallıqlar kontekstində təhlil edilmiş, iqtisadi kateqoriya kimi onun ictimai əmək bölgüsü əsasında təşəkkül tapdığı, bilavasitə maddi nemətlər yaratmadan məhsul və xidmətlər istehsalını təmin edən sahələr məcmusu kimi çoxnövlü, çoxfunksional mürəkkəb iqtisadi-texnoloji sistemə malik kompleks olduğuna yeni unifikasiyada təyinat verilmiş, müasir təzahür formaları sırasında isə əsasən müvafiq texnoparkların və klasterlərin də çıxış etdiyi əsaslandırılmışdır [14];

3. Enerji infrastrukturunun mahiyyəti və rolu açıqlanmış, funksiyalar dəsti göstərilmiş, fəaliyyətinə təsir edən institusional, texnoloji, iqtisadi, sosial, təşkilati, struktur, ekoloji və əməliyyat amilləri aşkar edilmiş, enerji təhlükəsizliyinin möhkəmləndirilməsində əhəmiyyətliliyi əsaslandırılmış, strateji inkişaf istiqamətləri müəyyən olunmuş, ərazi baxımından məhdud multifaktorial sistem kimi verifikasiya edilərək ümumi dəqiqləşdirilmiş şərhi təqdim olunmuşdur [14];

4. Ümumnəzəri kontekstdə texniki tənzimləmənin aksioloji mahiyyəti, fenomenal xüsiyyətliliyi və müasir iqtisadi münasibətlər sistemdəki rolu aşıqlanmış, iqtisadiyyatın bütün sferalarında artan rasionallığının və əhəmiyyətliyinin analitik şərhi verilmiş, enerji infrastrukturunda tətbiq effektivliyi əsaslandırılmışdır [12, 17, 18];

5. Milli enerji sektorunda texniki tənzimləmə institutunun geniş tətbiqində konseptual yanaşmanın üstün götürülməsi, görüləcək işlərin dövlət orqanlarının və şirkətlərin maraq balansı və tərəfdaşlığı üzərində qurulması və onların dəqiq mexanizmlər və xüsusi koordinasiya qurumu (“*delivery unit*”) tərəfindən nizamlanmasının məqsədəuyğunluğu əsaslandırılmışdır [20, 21, 23];

6. Retroskeptiv və yeni situasiyalı yanaşmada milli enerji sektorunun infrastruktur kompleksinin müasir vəziyyəti təhlil olunaraq qiymətləndirilmiş, enerji sektorunda ehtiyatların mərhələli dövriyyəyə gətirilməsi və onlardan daha optimal istifadənin təmin olunması, rəqabətqabiliyyətlik mühitinin yaxşılaşdırılması, rəqəmsallaşmanın və “Sənaye-4” nailiyyətlərinin tətbiqinin genişləndirilməsi, enerji ixracının yeni bazarlarının açılması, enerji səmərəliliyinin artırılması, BOEM payının 30 faizlik həddə çatdırılmasını təmin edən proqram sənədlərin hazırlanması kimi yeni konseptlər irəli sürülmüş, CZIT analiz əsasında matrissa yaratmaqla enerji təhlükəsizliyi təminatının güclü və zəif tərəfləri, imkanlar və təhdidlər çevrəsi müəyyənləşdirilmiş, başlıca enerji resursları ilə təminatlılıq əmsalı baxımından alqoritmik hesablamalarla göstəricilər sistemi dəyərləndirilmiş, onun smart idarəetmə sisteminin əsasında idarəedilməsi əsaslandırılmışdır [13, 18];

7. Respublikada texniki tənzimləmə institutunun təkamülünü aparan tarixi reallıqların xronologiyası verilmiş, ekspert qiymətləndirilməsi metodikası əsasında “Texniki tənzimləmə haqqında” Azərbaycan Respublikası Qanunu təhlil olunaraq, onun sosial-iqtisadi əhəmiyyəti əsaslandırılmış, qabaqcıl təcrübə aspektindən dolğunluğunu genişliklə təmin edəcək əlavə müddəalar müəyyən olunmuşdur [22, 24];

8. Bençmarking təhlil əsasında Azərbaycanda texniki tənzimləmənin institusional sisteminin, normativ-hüquqi bazasının və dövlət nəzarəti mexanizminin təkmilləşdirilməsini şərtləndirən cəhətlər, o cümlədən bu sahədə daha keyfiyyətli və yüksək təhlükəsizlik göstəricili mallar istehsalı üçün iqtisadiyyat sferasına müvafiq texniki reqlamentlərin qatılmasının sürətləndirilməsini, uyğunluğun qiymətləndirilməsi modullarını müəyyən edən qaydaların hazırlanmasını, milli standartların işlənməsini vədövlətlərarası standartların tətbiqinin genişləndirilməsini və habelə milli akkreditasiya sistemində islahatların dərinləşdirilməsini özündə ehtiva edən amillər əsaslandırılaraq qruplaşdırılmışdır [25];

9. Milli enerji sektoru və onun infrastruktur kompleksində texniki tənzimləmənin mövcud tətbiq dairəsi ilə bağlı müvafiq təhlil və qiymətləndirmələr aparılmış, birinci həlqədə predmetlər üzrə karbohidrogenlərin istehsalı, nəqli, hazırlanması sahələri, **yataqların qazılması və abadlaşdırılması, qaz təchizatı prosesləri və sistemləri, mədən avadanlıqları, neft-qaz kimyası sənayesi** və onların müvafiq texnoloji infrastrukturu**,** obyektlər üzrə yanacaq-enerji kompleksinin dövlət və özəl müəssisələri, ikinci həlqədə predmetlər üzrə **elektrik enerjisi, elektrik naqilləri, enerji istehlak edən qurğular, elektrik mühərrikləri, cihazlar və avadanlıqlar,** texnoloji infrastruktur, obyektlər üzrə isəelektroenergetika kompleksinin dövlət və özəl müəssisələri əsaslandırılaraq müəyyənləşdirilmişdir [24, 25];

10. Azərbaycanda texniki tənzimləmənin institusional sisteminin və normativ-hüquqi bazasının müasir vəziyyəti təhlil olunaraq qiymətləndirilmiş, qabaqcıl beynəlxalq təcrübə əsasında bu istiqamətdə təkmilləşdirmələri təmin edəcək kompleks təkliflər irəli sürülmüş, milli enerji infrastruktur kompleksində texniki tənzimləmə institutunun məqsədəuyğun tətbiq sferasını şərtləndirən, onun rəqabətədavamlı inkişafını təmin edən elementlər sistemi predmetlər və obyektlər üzrə qruplaşdırılmış, enerji effektivliyinin uğur konsepsiyasını səciyyələndirən qiymətləndirmələr aparmaqla genişləndirilməsini zəruri edən prinsipal cəhətlər müəyyənləşdirilmiş və habelə sahə üzrə müvafiq strategiya və dövlət proqramlarının hazırlanması əsaslandırılmışdır [10, 11, 16, 24];

11. Azərbaycanda yaşıl enerji ilə bağlı vəziyyət və perspektivlər, Qarabağ və Şərqi Zəngəzur iqtisadi rayonlarının təbii resurs potensialı, müharibə sonrası bərpası və infrastruktur yenidənqurması istiqamətində görülmüş işlərlə bağlı təhlillər yerinə yetirilmiş, post-konflikt dövründə regional energetik gücü artıracaq yaşıl enerji klasterlərinin formalaşdırılmasının mühümlüyü əsaslandırılmış və bu sistemdə təşkilati-iqtisadi mexanizmin funksional struktur modeli hazırlanmışdır [19, 27, 28];

12. Neft-qaz sənayesində seysmik çəkilişi “UniQ”, elektroenergetika sferasında isə “Smart Grid” və həmçinin ətraf mühitə mənfi təsirlərin azaldılmasına imkan verən bu kimi yeni mütərəqqi texnologiyaların əhəmiyyəti, habelə ayrı-ayrılıqda bir sıra dünya dövlətlərində neft-qaz təsərrüfatı modelləri və G20 ölkələrində yanacaq-enerji balansı göstəriciləri bazasında müvafiq inkişaf ssenariləri təhlil edilmiş, onların milli enerji sektorunda tətbiq effekti ilə bağlı müvafiq mülahizələr irəli sürülmüşdür [15, 26];

13. Milli enerji sektorunun inkişafının yeni hədəfləri və restruktizasiyası əsasında yeni optimal kompleksin formalaşdırılması istiqamətləri üzrə təhlil və ümumiləşdirmələr yerinə yetirilmiş, enerji infrastrukturunun geniş interpretasiyada və sxematik quruluşda diversifikasiya olunmuş oliqopolik formatlı yeni bazar modeli hazırlanmış və sistem keyfiyyətliliyi əsaslandırılmışdır [[1]](#footnote-1);

14. Milli enerji sektorunun infrastruktur kompleksində texniki tənzimləmə institutunun təşkilati-iqtisadi mexanizminin təkmilləşdirilməsini və ondan yaranacaq effektləri və təminatları əks etdirən ümumkonseptual səciyyəli sxem-model hazırlanmış və bu istiqamətdə aşağıdakı ***təklif və tövsiyələr*** irəli sürülmüşdür [11-15, 17, 19, 21-25]:

• texniki tənzimləmə sahəsində əlaqələndirici orqanın (*qurumun*) müəyyən edilməsi, qabaqcıl təcrübə əsasında onun insititusional sisteminin və normativ bazasının indikativ çevrədə davamlı təkmilləşdirilməsinin təmin olunması;

• iqtisadiyyatın ayrı-ayrı sahələri üzrə texniki reqlamentlərlə bağlı konsepsiyaların hazırlanması və müvafiq Dövlət Proqramlarının qəbul edilməsi;

• “Elmi Tədqiqat, Təcrübə Konstruktor İşləri”ndə yeni növ məhsul və texnologiyalar yaradılarkən onlar üzrə müvafiq standartların da hazırlanmasının həyata keçirilməsi, ticarətdə texniki maneələrin aradan qaldırılması, uyğunluğun qiymətləndirmə nəticələrinin ölkə xaricində tanınmasına nail olunması;

• texniki tənzimləmə və standartlaşdırma sahəsində təbliğat işinin səmərəli təşkili, özəl sektora texniki dəstəyin göstərilməsi, Sənaye-4 keçidi üzrə keyfiyyət infrastrukturunun inkişafı, müvafiq sahədə ixtisaslı kadr hazırlığının təmin edilməsi;

• texniki tənzimləmə sahəsində qanunvericiliyin, xüsusi ilə “Texniki tənzimləmə haqqında”, “Standartlaşdırma haqqında”, “Uyğunluğun qiymətləndirilməsi sahəsində akkreditasiya haqqında”, “Ölçmələrin vəhdətinin təmin edilməsi haqqında” və “İstehlakçıların hüquqlarının müdafiəsi haqqında” qanunların yeni təcrübi reallıqlara uyğun təkmilləşdirilməsi;

Milli enerji infrastrukturunda texniki tənzimləmənin təşkilati-iqtisadi mexanizminin təkmilləşdirilməsi istiqamətində aparəlan təhlil və qiymətləndirmələr üzrə alınan nəticələr texniki tənzimləmə institutunun həm milli səviyyədə və həm də enerji infrastrukturu konteksində çoxsaylı iqtisadi və texniki effektlərlə müşayiət olunacaqdır. Bu sırada isə ilk növbədə ümumi bazarda olduğu kimi enerji sferasında da təhlükəli məhsulların yaranışının qarşısı alınacaq, sertifikatlaşma və standartlaşma institutlarının tətbiq dairəsi genişlənərək mükəmməlləşəcəkdir. İqtisadiyyatın bir çox sahələri, o cümlədən əsas həlqələrindən biri enerji sektoru və onun infrastruktur kompleksi də yeni təkmil mərhələyə keçid edəcəkdir. Burada həmçinin dövlətin tarif-vergi siyasəti ilə iqtisadiyyata təsiri texniki tənzimləmə konteksində də şaxələnəcək, məşğulluğun stimulaşdırılmasının yeni nöqtələri yaranacaq, enerji təhlükəsizliyinin təminatı daha geniş səmərəlilik tapacaq, iqtisadi artım keyfiyyətli və davamlı yüksəliş müstəvisinə daxil olacaqdır.

**Dissertasiya işinin əsas məzmunu aşağıdakı elmi əsərlərdə əks olunmuşdur:**

1. Hacızadə, N.E. Maliyyə iqtisadi kateqoriya kimi və onun müasir nəzəri-praktiki aspektləri // – Bakı: Azərbaycan Milli Elmlər Akademiyasının Xəbərləri. İqtisadiyyat seriyası, – 2019. №1, – s. 60-65.

2. Hacızadə, N.E. Ümumdünya Banklararası Maliyyə Telekommunikasiya Şəbəkəsi: üstünlüklər və risklər // – Bakı: Kooperasiya, – 2019. №3, – s. 167-174.

3. Hacızadə, N.E. Maliyyə bazarlarının qloballaşması prosesinə beynəlxalq tranzaksiyaların təsiri // “Müasir informasiya, ölçmə və idarəetmə sistemləri: problemlər və perspektivlər”. Birinci beynəlxalq elmi-praktik konfransının materialları, – Bakı: – 1-2 iyul, – 2019. – s. 78-79.

4. Hacızadə, N.E. Maliyyə bazarları və beynəlxalq tranzaksiyalar // United Kingdom, London**: The Caucasus-Economic and Social Analysis Journal of Southern Caucasus,** – 2019. Volume 33, issue 06, – p. 48-51.

5. Məmmədov, M.A., Hacızadə, N.E. Heydər Əliyevin milli iqtisadi inkişaf modeli ölkənin iqtisadi müstəqilliyinin əsasıdır. Monoqrafiya /– Bakı: Azərbaycan Memarlıq və İnşaat Universiteti “Nəşriyyat - Poliqrafiya” mərkəzi, – 2020. – s. 48-60.

6. Hacızadə, N.E. Enerji effektivliyi həyatımızın yeni obyektiv reallığı kimi // – Bakı: ENECO, – 2020. cild 3, buraxılış 3, – s. 13-17.

7. Hacızadə, N.E. Azərbaycanda enerji effektivliyinin yüksəldilməsi istiqamətləri // Türkiyə-Azərbaycan. “Müasir cəmiyyətdə elm və texnika: problemlər, proqnozlar və onların həlli yolları”. İlk beynəlxalq elmi-praktiki virtual konfransının materialları. – İzmir: – 26-27 sentyabr, – 2020, – s. 146-149.

8. Hacızadə, N.E. İqtisadiyyatın enerji sektorunun institusional sisteminin nəzəri və metodoloji aspektləri // – Bakı: Azərbaycan Milli Elmlər Akademiyasının xəbərləri. İqtisadiyyat seriyası. – 2020. №6, – s. 139-146.

9. Məmmədov, M.A., Əliyev, R.Y, Hacızadə, N.E. Azad olunmuş ərazilərin post-konflikt dövründə bərpası və inkişafının təşkilati-idarəetmə mexanizmi // “Vətən müharibəsindən sonra işğaldan azad edilmiş ərazilərin Azərbaycan iqtisadiyyatına inteqrasiyası: konseptual baxış”. Respublika elmi-praktik konfransının (*videoformatda onlayn*) materialları – Bakı: –10 fevral, – 2021. – s. 35-42.

10. Гаджизаде, Н.Э. Энергоэффективность в Азербайджане: проблемы и перспективы // Toplu “BUİLDİNG İNNOVATİONS Proceedings” (*Создание инновационных процессов*) IV Международная Украино-Азербайджанская научно-практическая конференция, – Баку; Полтава: – 20-21 мая, – 2021. – c. 333-335.

11. Hajizadeh, N.E. The role and importance of technical regulation in increasing efficiency in the energy sector // Materiallar. Azərbaycan-Estoniya-Gürcüstan-Ukrayna. “Enerji təhlükəsizliyi və enerji effektivliyi: qlobal çağırışlar və milli maraqlar” Birinci beynəlxalq elmi-praktik virtual konfransı. – Bakı: ENECO, – 18-19 iyun, – 2021. cild 6, buraxılış 2, – s. 28-29.

12. Hacızadə, N.E. Texniki tənzimləmənin enerji infrastrukturunun effektivliyinin artırılmasında rolu və əhəmiyyətinin dəyərləndirilməsi // – Bakı: Azərbaycan Milli Elmlər Akademiyasının Xəbərləri. İqtisadiyyat seriyası, – 2021, №1, – s. 104-113.

13. Hacızadə, N.E. Azərbaycanın enerji infrastruktur kompleksi: retroskeptiv təhlili, mövcud reallıqlar və inkişaf meylləri // – Bakı: Azərbaycan Ali Texniki Məktəblərinin Xəbərləri, – 2021. cild 10, buraxılış 06, – s. 42-50.

14. Hacızadə, N.E. Enerji infrastrukturu kompleksinin institusional sisteminin nəzəri-təcrübi aspektləri // – Bakı: Azərbaycan Neft Təsərrüfatı, – 2021. №8, – s. 48-54.

15. Hacızadə, N.E. Neft-qaz sənayesində texniki tənzimləmənin təkmilləşdirilməsi yolları // “Memarlıq və İnşaatda enerjiqoruyucu innovasiyalar “ESİAC 2021” mövzusunda beynəlxalq elmi-praktiki konfransının materialları. – Bakı: 20-21 oktyabr, – 2021. – s. 43-47.

16. Hacızadə, N.E. Enerji effektivliyi və onun Azərbaycanda tətbiqinin genişləndirilməsi perspektivləri // “Memarlıq və İnşaatda enerjiqoruyucu innovasiyalar “ESİAC 2021” mövzusunda beynəlxalq elmi-praktiki konfransının materialları. – Bakı: 20-21 oktyabr, – 2021. – s. 68-73.

17. Hacızadə, N.E. Azərbaycan Respublikasında texniki tənzimləmə institutunun müasir vəziyyəti və onun normativ-hüquqi bazasının təkmilləşdirilməsi // “Enerji İqtisadiyyatı və biznes: qlobal çağırışlar və ətraf mühitin mühafizəsi” müasir iqtisadiyyat üzrə İkinci Beynəlxalq Elmi-Praktiki virtual konfransın materialları. – Bakı: – ENECO, 12-13 noyabr, – 2021. – cild 4, buraxılış 8, – s. 4-18.

18. Hacızadə, N.E. Texniki tənzimləmənin aksioloji əsasları və iqtisadi effektləri // – Bakı: Azərbaycan Respublikası İqtisadiyyat Nazirliyinin İqtisadi İslahatlar Elmi Tədqiqat İnstitutunun“Azərbaycanda iqtisadi islahatların həyata keçirilməsi xüsusiyyətləri və problemləri” Elmi Əsərlər Toplusu, – 2021. XXI buraxılış, – s. 106-114.

19. Hacızadə, N.E. Milli enerji sektorunda optimal infrastruktur kompleksinin formalaşdırılması istiqamətləri // – Bakı: Azərbaycan Ali Texniki Məktəblərinin Xəbərləri, – 2022. – c. 13, №2, – s. 80-99.

20. Гаджизаде, Н.Э. Экономические эффекты технического регулирования в энергетическом секторе // – St. Petersburg: East European Scientific Journal. – 2022. №1 (77), часть 2, – c. 45-52.

21. Hacızadə, N.E. Enerji sektorunun infrastruktur kompleksində texniki tənzimləmənin təhlili və təkmilləşdirilməsi // – Bakı: ENECO, – 2022. – cild 1, buraxılış 9, – s. 82-101.

22. Hacızadə, N.E. Texniki tənzimləmə sistemi: iqtisadi təsir effektləri və perspektiv inkişaf meylləri // – Bakı: “İqtisadi İslahatlar” Azərbaycan Respublikası İqtisadi İslahatların Təhlili və Kommunikasiya Mərkəzi, – 2022. №2, – s. 91-102.

23. Гаджизаде, Н.Э. Экономические предпосылки технического регулирования в энергетическом секторе // – Минск: Белорусский Экономический Журнал, – 2022. – № 1 (98), – c. 116-126.

24. Hacızadə, N.E. Enerji infrastrukturunda texniki tənzimləmənin təşkilati-iqtisadi mexanizminin təkmilləşdirilməsi // – Bakı: ENECO, – 2022. – cild 2, buraxılış 2, – s. 35-51.

25. Hacızadə, N.E. Azərbaycanın enerji sektorunda texniki tənzimləmə problemləri və onun institusional sisteminin təkmilləşdirilməsi istiqamətləri // “İqtisadi inkişafda qlobal çağırışlar və perspektivlər”. Ümummilli lider Heydər Əlirza oğlu Əliyevin anadan olmasının 99-cu ildönümünə həsr olunmuş respublika elmi konfransı. – Bakı: Qərbi Kaspi Universiteti, – 2022. – s. 314-321.

26. Hacızadə, N.E. Texniki tənzimlənmənin tətbiqinin neft-qaz sektorunda genişləndirilməsi perspektivləri// Akademik Ziyad Səmədzadənin 80 illik yubileyinə həsr edilmiş “Dayanıqlı inkişafın yeni keyfiyyət mərhələsi” mövzusunda beynəlxalq elmi konfransının materialları. – Bakı: Elm, – 2022. –s. 340-342.

27. Hacızadə, N.E. İşğaldan azad olunmuş ərazilərdə yaşıl enerji klasterlərinin formalaşdırılmasının təşkilati-iqtisadi mexanizmi // – Bakı: ENECO, – 2023. – cild 1, buraxılış 1, – s. 26-38.

28. Məmmədov, M.A., Hacızadə, N.E. İşğaldan azad edilmiş ərazilərdə infrastrukturun bərpasının təşkilati-iqtisadi mexanizmləri // “İşğaldan azad edilmiş ərazilərin ölkə iqtisadiyyatına reinteqrasiyası: hədəflər və istiqamətlər” üzrə Beynəlxalq elmi konfransın materialları. – Bakı: Azərbaycan Memarlıq və İnşaat Universiteti, 13-14 iyun, – 2023. – s. 182-188.



Dissertasiyanın müdafiəsi 11 oktyabr 2023-cü il tarixində saat 1400-da

Azərbaycan Respublikasının Prezidenti yanında Ali Attestasiya Komissiyasının Azərbaycan Kooperasiya Universiteti nəzdində fəaliyyət göstərən ED 2.46 Azərbaycan Kooperasiya Universiteti və Bakı Biznes Universitetinin Birgə Dissertasiya şurasının iclasında keçiriləcək.

Ünvan: AZ1106 Azərbaycan Respublikası, Bakı şəhəri, Nəcəf Nərimanov küçəsi, 93.

Dissertasiya ilə Azərbaycan Kooperasiya Universitetinin kitabxanasında tanış olmaq mümkündür.

Avtoreferatın elektron versiyası Azərbaycan Kooperasiya Universitetinin rəsmi internet saytında (*www.aku.edu.az*) yerləşdirilmişdir.

Avtoreferat 8 oktyabr 2023-cü il il tarixində zəruri ünvanlara göndərilmişdir.

Çapa imzalanıb: 07.09.2023

Kağızın formatı: 60 x 84 1/16

Həcm: 42379 işarə

Tiraj: 100

1. Bakı, Azərbaycan Ali Texniki Məktəblərinin Xəbərləri [↑](#footnote-ref-1)